**บทที่๑**

**บทนำ**

**บทนำ**

 ปัจจุบันนี้หนังสือกลายเป็นสิ่งที่สำคัญยิ่งต่อมนุษย์จนอาจกล่าวได้ว่าเป็นปัจจัยอันหนึ่งในการดำรงชีวิตคนที่ไม่รู้หนังสือแม้จะดำรงชีวิตอยู่ได้ก็เป็นชีวิตที่ไม่สมบูรณ์ การอ่านเป็นทักษะที่มีความสำคัญและจําเป็นอย่างยิ่งต่อการดําเนินชีวิตของคนในปัจจุบัน เพราะเป็นสิ่งสำคัญต่อการประเทืองปัญญาของมนุษย์ ช่วยเปิดโลกทัศน์ทางความคิด การอ่านจะช่วยส่งเสริมให้คนแสวงหาข้อมูลเพื่อเพิ่มพูนความรู้ และพัฒนา สติปัญญาอย่างต่อเนื่อง แต่ในปัจจุบันผู้ที่อ่านหนังสือกลับน้อยลงทั้งๆที่หนังสือมีความสำคัญมาก ดังที่กล่าวไว้ข้างต้น โดยเฉพาะการอ่านหนังสือนวนิยายเกี่ยวกับการเมือง เมื่อลองคิดหาสาเหตุแล้ว ส่วนใหญ่ไม่ชอบอ่านหนังสือเรื่องราวการเมือง เพราะนวนิยายการเมืองมีเนื้อหาซับซ้อนเข้าใจยาก จำนวนหน้าเยอะ เมื่อผู้อ่านเห็นความหนาของหนังสือแล้วจึงไม่อยากอ่าน อีกทั้งผู้อ่านเห็นว่าการเมืองเป็นเรื่องน่าเบื่อ คนในปัจจุบันจึงไม่สนใจหนังสือที่เกี่ยวกับการเมือง แต่หากได้ลองอ่านหนังสือการเมืองที่มีเรื่องราวความรักเข้ามาเกี่ยวข้องอาจจะทำให้ผู้อ่านสนใจมากขึ้นเพราะแนวที่นิยมอ่านก็คือแนวประเทืองอารมณ์เป็นหนังสือที่เกี่ยวกับความรักนั่นเอง เมื่อนำเรื่องราวความรักกับการเมืองมาผสมผสานกันหนังสือเล่มนั้นก็จะเป็นหนังสือที่ประเทืองปัญญาและอารมณ์ของผู้อ่าน ผู้จัดทำเห็นว่ามีหนังสือนวนิยายเรื่องหนึ่งที่น่าสนใจ และสามารถทำให้ผู้อ่านมีเจตคติที่ดีต่อวรรณกรรมการเมืองได้

**บางที…ความงดงามของการมีชีวิต**

**อาจเป็นการเดินทางไกล**

**ด้วยการจากไปชั่วนิรันดร์**

**เพียงเพื่อเติมฝันใครสักคน**

 จากบทประพันธ์ข้างต้นเป็นเหตุการณ์ตอนหนึ่งในเรื่อง “ฟ้าสีทอง” เป็นนวนิยาย อิงประวัติศาสตร์การเมืองไทยในยุค ๒๕๐๐-๒๕๓๓ ผู้แต่งคือ งามพรรรณ เวชชาชีวะ เขียนขึ้นด้วยความเชื่อว่าในวันพรุ่งนี้ต้องดีกว่า เป็นเรื่องราวการเมืองที่ดำเนินควบคู่ไปกับความรักหลากลายรูปแบบ ผู้จัดทำเห็นว่าหนังสือเล่มนี้เหมาะสำหรับผู้ที่เริ่มอ่านงานวรรณกรรมการเมือง เพราะเป็นเรื่องที่อ่านแล้วเข้าใจง่าย มีเนื้อหาไม่ซับซ้อน อีกทั้งให้แง่คิดไว้หลายด้าน ทั้งด้านความรักของครอบครัว และการเสียสละเพื่อคนที่รักและเพื่อประเทศชาติ ดังนั้นหนังสือเล่มนี้จึงเป็นอีกเล่มที่น่าอ่านและน่าศึกษาอย่างยิ่ง เด็กและเยาวชนคืออนาคต คือพลังในการขับเคลื่อนการพัฒนาชาติให้เดินหน้า

 นวนิยายเรื่องฟ้าสีทองที่ผู้จัดทำเลือกมาเป็นหนังสือที่สามารถทำให้ผู้อ่านสนใจใน นวนิยายเกี่ยวกับการเมืองยิ่งขึ้น และสามารถยกระดับจิตใจของผู้อ่าน พัฒนาปัญญาผู้อ่านได้ในระดับหนึ่ง รวมทั้งปลูกฝังให้เยาวชนไทยเกิดความรักสามัคคีต่อกัน และมีจิตสำนึกที่ดีต่อประเทศชาติ ผู้จัดทำจึงได้วิเคราะห์ฟ้าสีทองในด้านองค์ประกอบ กลวิธีการใช้ภาษารวมถึงคุณค่าจากเรื่องที่ได้อ่าน ดังรายละเอียดที่จะกล่าวถึงในบทต่อไป

**ประวัติผู้แต่ง**  งามพรรรณ เวชชาชีวะ นักเขียนนักแปลผู้มีชื่อเสียงชื่อเสียง และนักธุจกิจเกี่ยวกับลิขสิทธิ์วรรณกรรม เกิดเมื่อวันที่ ๒๗ มกราคม พ. ศ. ๒๕๐๖ ที่กรุงลอนดอน อังกฤษ สหราชอาณาจักร เป็นบุตรตรีของศาสตราจารย์นายแพทย์อรรถสิทธิ์ เวชชาชีวะ กับศาสตราจารย์แพทย์หญิงสดใส เวชชาชีวะ เป็นบุตรคนกลาง มีพี่สาว คือ ศาสตราจารย์แพทย์หญิงอลิสา เวชชาชีวะ ผู้เชี่ยวชาญด้านจิตเวชเด็ก และมีน้องชายคือ อภิสิทธ์ เวชชาชีวะ หัวหน้าพรรคประชาธิปัตย์ และอดีตนายยกรัฐมนตรี คนที่ ๒๗ ของประเทศไทย

 งามพรรรณ เวชชาชีวะ เป็นที่รู้จักในฐานะนักแปลที่มีผลงานกว่า 30 เรื่อง แปลจากภาษาอังกฤษ ฝรั่งเศส และอิตาลี เช่น แฮรี่พอตเตอร์กับถ้วยอัคนี (Harry Potter and the Goblet of Firel J. K. Rowling) หนึ่งปีแสนสุขในโปรวองซ์ ( A Year in Provence/ Perter Mayle) เดเปอโร รักยิ่งใหญ่จากดวงใจดวงเล็กๆ (The Tale of Desperaux/ Kate Dicamillo) และไหม (Setai Alessndro Baricco)

 ความสุขของกะทิ เป็นผลงานแรกที่ได้รับรางวัลวรรณกรรมสร้างสรรค์ยอดเยี่ยมแห่งอาเซียน (ซีไรต์) ประเภทนวนิยาย ประจำปี พ.ศ. ๒๕๔๙ และตีพิมพ์ใน๑๑ ประเทศ – สหรัฐอเมริกา ออสเตรเลีย ฝรั่งเศส เยอรมนี ญี่ปุ่น สเปน (ภาษาคาตาลัน) ลาว เกาหลี จีน(แผ่นดินใหญ่) จีน(ไต้หวัน) และโปรตุเกส ปัจจุบันภาษาไทยจัดพิมพ์ซ้ำครั้งที่ ๘๖

 ผลงานเขียนอื่นๆ รวมถึงตามหาพระจันทร์ และโลกในใบเล็ก ซึ่งเป็นภาคต่อของ ความสุขของกะทิ นวนิยาย ๘๒๔, เดียว และเพลงนก บทละคร เมื่อกลับมา และความเรียง ใส่ชีวิต ผลงานประพันธ์ล่าสุด ในหลวงของเรา จัดพิมพ์โดย สำนักงานสร้างเสริมเอกลักษณ์ของชาติ พ. ศ. ๒๕๕๕

**วัตถุประสงค์**

1. เพื่อศึกษาองค์ประกอบของวรรณกรรมเรื่อง ฟ้าสีทอง
2. เพื่อศึกษากลวิธีการใช้ภาษาในวรรณกรรมเรื่อง ฟ้าสีทอง
3. เพื่อศึกษาแนวคิดจากวรรณกรรมเรื่อง ฟ้าสีทอง
4. เพื่อวิเคราะห์คุณค่าจากวรรณกรรมเรื่อง ฟ้าสีทอง

**ประโยชน์ที่ได้รับ**

1. ได้ทราบองค์ประกอบต่าง ๆ ของวรรณกรรมเรื่อง ฟ้าสีทอง
2. ได้ทราบกลวิธีการใช้ภาษาในวรรณกรรมเรื่อง ฟ้าสีทอง
3. ได้ทราบแนวคิดที่ได้จากวรรณกรรมเรื่อง ฟ้าสีทอง
4. ได้ทราบคุณค่าจากวรรณกรรมเรื่อง ฟ้าสีทอง

**บทที่ ๒**

**วิเคราะห์องค์ประกอบของวรรณกรรมเยาวชน**

**เรื่อง ฟ้าสีทอง**

**โครงเรื่อง (Plot)**

ฟ้าสีทองเป็นเรื่องราวของฝาแฝด ปลาย และท้าย ที่เติบโตภายใต้เหตุการณ์ทางการเมืองระยะปี พ.ศ. ๒๕๐๐ซึ่งเป็นช่วงเวลาที่การเมืองอยู่ในสถานะทุลักทุเล ความเปลี่ยนแปลงในบ้านเมืองในช่วงกว่า ๕๐ปีที่ผ่านมา ทั้งรัฐประหาร การต่อสู้เพื่อสิทธิต่างๆ มีผลกระทบต่อหลายๆครอบครัว รวมทั้งครอบครัวของปลายและท้าย ด้วยความที่เป็นฝาแฝดชีวิตจึงมีกันและกันเสมอมา แต่เมื่อถึงคราวที่ต้องเลือกเส้นทางของตัวเอง ปลายแฝดผู้พี่เรียนเก่งและมีอุดมการณ์แรงกล้า ต่างจากท้ายแฝดผู้น้องที่แสนจะธรรมดา รักความเรียบง่าย ด้วยความต่างจึงทำให้ทั้งสองมีชีวิตที่แตกต่างกัน

 ท้ายเข้าทำงานที่สถานีวิจัยและศูนย์ฝึกอบรมเกษตรที่สูงหนองหอย จังหวัดเชียงใหม่ ได้แต่งงานกับดุสิตามีลูกสาวฝาแฝดและลูกชายอีกหนึ่งคน ส่วนปลายลงเล่นการเมืองเป็นสมาชิกพรรคประชาชนไทยและได้รับเลือกตั้งเป็น ส.ส. ฝ่ายค้าน และขึ้นเป็นหัวหน้าพรรคในปีถัดมา ในช่วงนั้นกระแสไม่พอใจรัฐบาลในเรื่องคอร์รัปชันรุนแรงขึ้นเรื่อยๆ ปลายถูกรอบยิงระหว่างเดินทางไปขึ้นเวทีปราศัยทำความเข้าใจเรื่องสถานการณ์การเมืองกับประชาชน เมื่อท้ายแฝดผู้น้องทราบข่าวจึงรีบเดินทางมากรุงเทพ และขอให้หมอผ่าตัดหัวใจของเขาเปลี่ยนให้ปลาย เพื่อต่อเวลาให้ปลายได้ทำในสิ่งที่ตั้งใจมาทั้งชีวิต คืออยากให้ประเทศไทยเป็นประชาธิปไตย อันชอบธรรม

**โครงเรื่องใหญ่ (Main Plot)**

 โครงเรื่องใหญ่ (Main Plot) คือ เหตุการณ์สำคัญที่ผู้ประพันธ์ใช้เป็นแกนให้เรื่องดำเนินตั้งแต่ต้นจนจบ

 นวนิยายเรื่องฟ้าสีทอง ผู้แต่งต้องการนำเสนอเรื่องราวชีวิตของฝาแฝด ปลายและท้าย ที่กำเนิดขึ้นในวันที่เกิดรัฐประหาร ๑๖ กันยายน ๒๕๐๐ และเติบโตขึ้นภายใต้เหตุการณ์ทางการเมือง หลายเหตุการณ์ในช่วง ๒๕๐๐ – ๒๕๓๓ ซึ่งเป็นช่วงที่การเมืองอยู่ในสถานการณ์ทุลักทุเล หลายครอบครัวได้รับผลกระทบจากเหตุการณ์ผกผันทางการเมืองนี้ รวมทั้งครอบครัวของปลายและท้าย เหตุการณ์ทางการเมืองเป็นเหตุให้คู่ฝาแฝดต้องแยกกันอยู่คนล่ะที่ และเป็นเหตุสำคัญที่สร้างอุดมการณ์ให้กับปลายในการเรียกร้องประชาธิปไตยอันชอบธรรมให้กับประเทศชาติ อุดมการณ์นี้ผลักให้ปลายลงเล่นการเมือง และถูกลอบยิงจากระหว่างเดินทางไปขึ้นเวทีปราศัยจนจบชีวิตลง แต่ท้ายแฝดผู้น้องได้สละหัวใจ มอบให้กับปลายเพื่อที่จะได้มีชีวิตอยู่เพื่อทำตามความฝันต่อไป

**โครงเรื่องย่อย (Sub Plot)**

โครงเรื่องย่อย (Sub Plot) คือ เหตุการณ์ย่อยซึ่งอาจมีหลายเหตุการณ์ที่แทรกอยู่ในโครงเรื่องใหญ่ เพื่อเพิ่มรายละเอียดและช่วยเสริมให้โครงเรื่องใหญ่สมบูรณ์

 นอกจากเรื่องการเมืองในช่วง ๒๕๐๐ ที่เล่าผ่านตัวละครฝาแฝดปลายกับท้าย ผู้เขียนยังเล่าถึงเหตุการณ์ที่เกิดขึ้นที่ต่างประเทศ ซึ่งผู้เขียนต้องการให้ท้ายมีบทบาทเด่นเท่าๆกับปลาย

ท้ายเดินทางไปหาปลายที่เยอรมันโดยไปกับเรือโดยสารสินค้า และเดินทางผ่านในหลายๆประเทศ ท้ายจะจดบันทึกเรื่องราวระหว่างที่ทางที่ผ่านแต่ละประเทศ จนเรื่องราวที่บันทึกไว้ได้ตีพิมพ์เป็นหนังสือ เหตุการณ์ของท้ายผู้เขียนมีจุดประสงค์ในการลดความตรึงเครียดจากเหตุการณ์หลักที่เป็นความรุนแรงทางการเมืองเพื่อให้ผู้อ่านรู้สึกผ่อนคลาย

**การเปิดเรื่อง (The opening)**

การเปิดเรื่องคือ จุดเริ่มต้นของเรื่องซึ่งถือว่าเป็นตอนสำคัญที่จะดึงดูดความสนใจของผู้อ่านให้ติดตามเรื่องราว

 ฟ้าสีทอง ผู้เขียนเริ่มต้นโดยการเริ่มประโยค “ ชีวิตผมเริ่มต้นอย่างเหลือเชื่อ” ซึ่งเป็นประโยคที่ตัวละคร “ท้าย” กล่าว ผู้แต่งมีจุดประสงค์ในการเปิดเรื่องแบบการพรรณนา ของตัวละคร คือให้ท้าย พรรณนาถึงเหตุการณ์ที่เกิดขึ้นเมื่อครั้งยังเด็ก ซึ่งการเปิดเรื่องแบบนี้ทำให้เรื่องชวนติดตาม และน่าสนใจ ด้วยประโยคที่ว่า “ ชีวิตผมเริ่มต้นอย่างเหลือเชื่อ”

**การดำเนินเรื่อง**

การดำเนินเรื่องฟ้าสีทอง แบบการเล่าเรื่องแบบย้อนสลับไปมา เล่าเรื่องราวของคู่ฝาแฝดตั้งแต่เล็กจนโต และแต่งงานมีความครับ ซึ่งแยกย่อยออกเป็น ๔๐ ตอน แต่ละตอนจะมีประโยคเริ่มต้นก่อนการบรรยาย เช่น “ชีวิตของผมเริ่มต้นด้วยความเหลือเชื่อ” เป็นตอนแรกของการเริ่มเรื่องคือเล่าถึงตอนปลายและท้ายลืมตาดูโลก ซึ่งตรงกับวันเกิดรัฐประหาร ๑๖ กันยายน ๒๕๐๐

“โลกของผมกับโลกของปลายเริ่มมีเส้นทางห่างกัน” ตอนที่๑๕ เป็นเหตุการณ์ที่ปลายได้ชวนท้ายไปร่วมชุมชนที่อนุสาวรีย์ประชาธิปไตยเมื่อนักศึกษามหาวิทยาลัยรามคำแหงประท้วงเรียกร้องความยุติธรรม หลังจากอธิการบดีสั่งลบลายชื่อนักศึกษาเก้าคนเพราะออกหนังสือ ชื่อ “ มหาวิทยาลัยไม่มีคำตอบ” “ ผมเขียนจดหมายถึงปลายทุกสัปดาห์” ตอนที่๒๕ เป็นเหตุการณ์ที่ท้ายเขียนจดหมายถึงปลายที่อยู่เยอรมัน เพื่อรายงานถึงสถานการณ์บ้านเมือง เนื่องจากปลายต้องพาแม่ไปรักษามะเร็งตามที่แม่ขอ แต่ลึกๆกว่านั้นแม่ต้องการดึงปลายออกจากเหตุการณ์ ๖ ตุลาคม ที่คาดว่าจะเกิดขึ้น จากประโยคที่ขึ้นก่อนการบรรยายในแต่ละตอนกับเนื้อมีความสัมพันธ์กัน ประโยคเริ่มต้นในแต่ละตอนเป็นสิ่งที่กำหนดขอบเขตของเนื้อหาหรือเหตุการณ์ในบทนั้นๆ ทำให้ผู้อ่านได้จินตนาการล่วงหน้าว่าจะเกิดเหตุการณ์อะไรขึ้น ซึ่งกลวิธีในการดำเนินเรื่องแบบนี้ช่วยดึงดูดความสนใจของผู้อ่านได้เป็นอย่างดี

**ความขัดแย้ง (Conflict)**

 ความขัดแย้ง (Conflict) คือ ปัญหาที่จะทำให้เรื่องราวดำเนินต่อไป

 เรื่องฟ้าสีทองผูกปมให้คู่แฝดเกิดในช่วงรัฐประหาร และเติบโตภายใต้การเมืองที่ทุลักทุเล

ส่งผลให้ตัวละคร เกิดอุดมการณ์ให้การลงเล่นการเมือง เพื่อจะช่วยพัฒนาประเทศ ช่วยให้ประเทศเจริญรุ่งเรืองในครรลองประชาธิปไตย และเป็นเหตุให้ท้ายเสียชีวิตเพื่อแลกกับชีวิตของปลาย

 ปมอีกหนึ่งเรื่องที่ผู้แต่งสร้างไว้ตั้งแต่ต้นเรื่องเพื่อดึงดูดความสนใจของผู้อ่าน คือ ตอนท้องแม่ฝันว่าได้ลูกแก้วลูกใหญ่ แล้วหมอดูทายว่า แม่มีลูกคนเดียว แต่มีแขกทักว่าเลี้ยงลูกให้ดีนะ สองจะรวมเป็นหนึ่ง

**จุดสุดยอด (Climax)**

จุดสุดยอด (Climax)คือจุดที่ปมปัญหาทวีขึ้นเรื่อย ๆ จนถึงขีดสุดจุดที่เป็นจุดที่มีปัญหาเกิดขึ้นที่นำไปสู่การคลี่คลายทั้งหมดของเรื่องฟ้าสีทองก็คือ ตอนที่ปลายลงสมัครเลือกตั้ง แล้วได้รับเลือกให้เป็น ส.ส. ฝ่ายค้านรัฐบาลและได้เป็นหัวหน้าพรรคในปีต่อมา เหตุการณ์ในตอนนี้เริ่มเข้มข้นขึ้นๆเรื่อย เพราะอุดมการณ์ของปลายเริ่มชัดขึ้นๆ เขาออกปราศรัยสร้างความเข้าใจกับประชาชนเกี่ยวกับสถานการณ์การเมือง จนถูกจับตามองจากหลายฝ่าย และถูกลอบยิง เหตุการณ์ตอนนี้ถือว่าเป็นจุดสุดยอดของเรื่องเพราะเป็นเหตุการณ์ที่ปมทั้งหมดกำลังจะคลี่คลายลง

**การคลายปม (Denouement)**

 การคลายปม (Denouement) เป็นจุดที่ปัญหาต่างๆ ที่ผู้แต่งผูกไว้เริ่มคลี่คลายลงกัน

เหตุการณ์ที่คลายความสงสัยที่ผู้เขียนผูกไว้ตั้งแต่ต้นว่าการเมืองจะมีส่วนเกี่ยวข้องกับปลายมากกว่าท้าย คือท้ายมีอุดมการณ์เกี่ยวกับการเมืองมากกว่าท้าย และอุดมการณ์ทำให้เขากลายเป็นนักการเมือง สองจะรวมเป็นหนึ่ง คือเหตุการณ์ตอนที่ ปลายกำลังเดินทางไปขึ้นเวทีปราศรัยได้ถูกลอบยิง เมื่อท้ายทราบข่าวจึงรีบเดินทางมาหาปลายที่โรงพยาบาล และขอให้หมอชาตรีผ่าตัดหัวใจของตนเปลี่ยนให้ปลาย เหตุการณ์เป็นเหตุการณ์ที่คลายข้อสงสัยให้จบลงว่าสองจะรวมเป็นหนึ่งก็คือ หัวใจของท้ายรวมเข้ากับร่างกายของปลาย

**การปิดเรื่อง (Close หรือ Conclusion)**

 การปิดเรื่อง (Close หรือ Conclusion) คือการจบเรื่องหลังจากปัญหาทุกอย่างได้คลี่คลายลงไปเป็นที่เรียบร้อยแล้วกัน

 การปิดเรื่อง ฟ้าสีทอง เป็นการจบเรื่องแบบโศกนาฏกรรม คือการสูญเสียท้าย ด้วยเหตุที่ยอมสละหัวใจของตนเพื่อแลกกับการมีชีวิตอยู่ต่อของปลายให้ได้สานต่ออุดมการณ์และความฝันที่เขามุ่งหวังมาตลอดชีวิต คืออยากให้ประเทศชาติเป็นประชาธิปไตยโดยชอบธรรม ไม่มีการปฏิวัติ ไม่มีการสูญเสียเลือดเนื้อของคนในชาติ

**แนวคิด (Theme)**

แนวคิดที่ผู้แต่งต้องการสื่อในเรื่องฟ้าสีทองมีอยู่หลายแนวคิดดังรายละเอียดต่อไปนี้

 การทำความดีเพื่อประโยชน์ส่วนร่วม ซึ่งจะแสดงออกผ่านปลาย ที่พยายามทุกวิธีที่จะทำให้ประเทศชาติเป็นประชาธิปไตยอันธรรม ไม่มีการปฏิวัติ เพราะไม่อยากให้ประชาชนไหนชาติต้องเสียเลือดเสียเนื้อเหมือนที่ผ่านมา

 การเสียสละเพื่อคนที่รัก จะเห็นจากท้าย ที่ยอมสละหัวใจให้ปลาย เพื่อที่ปลายจะได้มีชีวิตอยู่ต่อไปเพื่อ ทำตามความฝัน

 การเสียสละเพื่อประเทศชาติ จะเห็นได้จากปลาย ที่เสียสละที่ชีวิตที่สงบ ผันตัวเป็นนักการเมืองเพราะอยากจะให้ประเทศชาติพัฒนาในครรลองของประชาธิปไตย

 ความรักของพ่อแม่ จะเห็นจากเหตุการณ์ชุมนุมที่สนามหลวง แล้วครั้งนั้นปลาย กับท้าย เข้าร่วมชุมนุมด้วย ทำให้พ่อเป็นห่วงมาก ได้ออกเดินตามหาทั้งสองคนแม้ว่าเหตุการณ์จะวุ่นวายเพียงใด จนกระทั่งพ่อถูกทำร้ายจนพิการ นอกจากความรักของพ่อแล้ว ยังมีความรักของแม่ที่เป็นความรักที่ยิ่งใหญ่มาก เห็นได้จาก ฉากที่แม่พาปลายไปอยู่ที่เยอรมันทั้งๆที่ตนป่วยเป็นมะเร็งระยะสุดท้าย และอยากนอนตายที่เมืองไทยมีคนในครอบครัวทุกคนอยู่ข้างๆ แต่จำเป็นต้องไปอยู่ต่างประเทศและสิ้นชีวิตที่นั่น เพราะอยากดึงปลายให้ออกห่างจากสถานการณ์การเมืองที่กำลังดุเดือดเพื่อไม่ให้ปลายต้องเอาชีวิตสังเวยอุดมการณ์การเมืองของเขา

**ตัวละคร (Character)**

ตัวละคร (Character) คือบุคคล ที่ผู้แต่งสมมุติขึ้นมา เพื่อให้กระทำพฤติกรรมในเรื่อง คือผู้มีบทบาทในเนื้อเรื่อง หรือเป็นผู้ทำให้เรื่องเคลื่อนไหวดำเนินไปสู่จุดหมายปลายทาง

**ตัวละครเอก (Principal or main character)**

 ตัวละครเอก (Principal or main character) คือ ตัวละครที่มีบทบาทสำคัญ ในการดำเนินเรื่อง หรือคือตัวละคร ที่เป็นที่เป็นศูนย์กลางของเหตุการณ์ที่เกิดขึ้นทั้งหมดกัน

 การสร้างตัวละครในเรื่องฟ้าสีทองเป็นการสร้างตัวละครแบบกลมคือมีลักษณะนิสัยที่หลากหลายตามลักษณะของคนทั่วไป ตัวละครในเรื่องจึงสมจริง ทำให้เรื่องมีความน่าสนใจยิ่งขึ้น

 ตัวละครที่มีบทบาทในการดำเนินเรื่อง และเป็นตัวละครเอก คือปลายและท้าย

ปลายแฝดผู้พี่เป็นคนผู้พี่เรียนเก่งรักประเทศชาติยิ่งชีวิต มีอุดมการณ์แรงกล้าและชัดเจนขึ้นเรื่อยที่จะช่วยให้ประเทศมีประชาธิปไตยอันชอบธรรม

ท้ายแฝดผู้น้องที่แสนจะธรรมดา รักความเรียบง่าย มีความเสียสละ และรักพี่น้องมาก จะเห็นได้จากที่ท้ายสละหัวใจให้ปลายเพื่อที่จะได้มีชีวิตอยู่ต่อและได้ทำตามความมุ่งหวัง

**ตัวละครรอง (Subordinate or minor character)**

 ตัวละครรอง (Subordinate or minor character) คือ ตัวละครที่มีบทบาทรองลงไปจากตัวละครเอก เป็นตัวละครที่ทำให้เรื่องราวต่าง ๆ ที่เกี่ยวกับตัวเอกดำเนินไปสู่จุดหมายปลายทางกัน

ตัวละครรองในเรื่องมีส่วนช่วยในการดำเนินเรื่องให้มีความสมบูรณ์ยิ่งขึ้น ตัวละครรองมีดังนี้

 แม่ของปลายและท้าย มีคนที่ดึงให้ปลายออกห่างจากสถานการณ์ทางการเมืองไทยไปอยู่ต่างประเทศโดยแม่ไปรักษามะเร็งระยะสุดท้ายที่ไม่มีวันหาย ทั้งที่อยากจากโลกนี้โดยมีครอบครัวอยู่ข้างๆ แต่ต้องยอมเสียสละเพื่อไม่อยากให้ปลายเอาชีวิตไปทิ้งในการชุมนุม

 พ่อของปลายและท้าย เป็นเจ้าหน้าที่สรรพากร ที่ตรงเป็นไม้บรรทัด รักความถูกต้อง และรักลูกดังแก้วตาดวงใจ อย่างเช่นเกิดการชุมนุมที่สนามหลวงด้วยความเป็นห่วงลูกจึงออกไปตามหา และโดนทำร้ายจนพิการ

**บทสนทนา (Dialogue)**

บทสนทนาในเรื่อง ฟ้าสีทอง เป็นการใช้บทสนทนาสลับกับการบรรยาย โดยบรรยายโดยตัวละคร “ท้าย” บทสนนาในเรื่องเป็นบทสนทนาที่สมจริง เหมือนที่คนทั่วไปใช้สนทนากัน ถึงแม้ว่าเรื่องราวจะเป็นเหตุการณ์ความรุนแรงทางการเมืองแต่บทสนทนาที่ใช้เป็นคำที่ไม่**รุนแรง ตัวอย่างเช่น**

 **“แล้วตอนนี้นายกำลังจะทำอะไร”**

 **“ สร้างความเข้าใจให้ชัดเจนว่า ทุกฝ่ายมีหน้าที่ของตัวเองที่ต้องทำอย่างบริสุทธิ์ใจ รัฐบาลต้อเป็นรัฐบาลที่ประชาชนไว้วางใจ ระบบรัฐสภาต้องเป็นที่พึ่งได้ในเรื่องการตรวจสอบ ทหารต้องเข้าใจว่าการยึดอำนาจปฏิวัติไม่ใช่คำตอบ ภาคประชาชนต้องแข็งแกร่ง ยืนหยัดในระบอบประชาธิปไตย**

 **เรายังมีความหวังว่าเรื่องร้ายแรงจะไม่เกิดขึ้นซ้ำรอยอีก”**

**(สีทอง ๒๐๗)**

 **จากบทสนทนาข้างต้น ทำให้เห็นถึงอุดมการณ์ที่ชัดเจนของ ปลาย ที่อยากจะเห็นประเทศชาติมีความเจริญก้าวหน้า และมีระบอบประชาธิปไตยตามครรลอง**

**ฉากและบรรยากาศ (Setting and Atmosphere)**

 ฉากและบรรยากาศ คือ เวลา สถานที่ หรือสภาพแวดล้อมที่อยู่ในเรื่องเป็นสิ่งผู้เขียนกำหนดขึ้นเพื่อให้ตัวละครได้โลดแล่นไปในฉากและบรรยากาศเพื่อให้เรื่องราวมีความสอดคล้องสัมพันธ์กัน ซึ่งจะทำให้ผู้อ่านเกิดความรู้สึกร่วม หรือเห็นถึงเรื่องราว ตัวละครได้ชัดเจนยิ่งขึ้น ฉากและบรรยากาศในเรื่องฟ้าสีทองส่วนใหญ่เป็นฉากในช่วงปี ๒๕๐๐ เพราะเนื้อเหาเป็นเรื่องราวการเมืองในช่วง ๒๕๐๐ เป็นฉากที่สถานการณ์ บ้านเมืองเปลี่ยนแปลง เนื่องจากสภาพทางการเมืองที่ทุลักทุเล ส่งผลให้บรรยากาศในช่วงนั้นเป็นบรรยากาศที่มัวหม่น และหดหู่ เสียส่วนใหญ่

 จะเห็นว่าฉากและบรรยากาศทางการเมืองมีอยู่ตลอดทั้งเรื่อง เช่น ฉากวันเกิดรัฐประหาร เป็นฉากที่ประกอบเห็นเหตุการณ์ตอนที่ปลายและท้ายเกิด ฉากเหตุการณ์นักศึกษารามคำแหงประท้วงเรียกร้องความยุติธรรมจากอธิการบดีที่สั่งลบลายชื่อนักศึกษาเก้าคนเพราะออกหนังสือ “มหาวิทยาลัยไม่มีคำตอบ” เหตุการณ์ ๑๔ ตุลาคม ๒๕๑๖ เหตุการณ์ ๖ ตุลาคม ๒๕๑๙ ซึ่งเป็นเหตุการณ์ที่เกิดขึ้นจริงในสังคมช่วงนั้น ฉากทั้งกล่าวมาเป็นฉากที่แสดงให้เห็นถึงความวุ่นวาย ชุลมุน เป็นฉากที่มีการเสียเลือดเนื้อสังเวยประชาธิปไตย คนไทยฆ่ากันเอง จังทำให้เกิดบรรยากาศที่มัวหม่น เศร้าสลด หดหู่ใจ

 นอกจากฉากบรรยายกาศในเมืองไทยแล้ว ในเรื่องยังปรากฏฉากต่างประเทศ ซึ่งเป็นที่ทำให้ผู้อ่านได้ผ่อนคลายความตรึงเครียดจากฉากที่เป็นความรุนแรงของการเมือง ฉากต่างประเทศปารกกฎหลายประเทศ เนื่องจากท้าย เดินทางไปหาปลายที่เยอรมันโดยไปกับเรือโดยสารซึ่งต้องข้ามหลายประเทศ ฉากนี้จะทำให้ผู้อ่านเห็นบรรยากาศ สภาพแดล้อมของแต่ละประเทศที่ท้ายผ่าน

**บทที่ ๓**

**วิเคราะห์กลวิธีแต่ง**

**การตั้งชื่อเรื่อง**

การตั้งชื่อเรื่องฟ้าสีทองมีความสอดคล้องกับเนื้อหา เพราะจะเห็นว่าเรื่องราวในนวนิยายเป็นเรื่องราวที่เกี่ยวกับความหวังว่าสักวันคงจะมีประชาธิปไตยอย่างถูกครรลอง นายกรัฐมนตรีมาจากการเลือกตั้งโดยชอบธรรม การปฏิวัติ รัฐประหารจะหมดไป การสูญเสียเลือดจากการเรียกร้องจากประชาธิปไตยจะไม่เกิดขึ้น ฟ้าสีทอง เขียนขึ้นด้วยความหวังเชื่อว่าพรุ่งนี้ต้องดีกว่าและแม้ในวันฟ้ามัวหม่น แสงสีทองแห่งความหวังก็จะยังคงอยู่และส่องทางให้เสมอ

**การใช้โวหาร**

การใช้โวหาร คือ ถ้อยคำที่ใช้ในการสื่อสารด้วยการเรียบเรียงอย่างมีวิธีการมีชั้นเชิงและมีศิลปะเพื่อให้ผู้อ่านเข้าใจเรื่องราว เกิดจินตภาพและความรู้สึกตามที่ผู้ส่งสารต้องการ

 โวหารมี ๕ ประการ ได้แก่ บรรยายโวหาร พรรณนาโวหาร เทศนาโวหาร สาธกโวหาร และอุปมาโวหาร ในการเขียนนวนิยายอาจมีการใช้โวหารต่าง ๆ กันแล้วแต่ชนิดของข้อความในเรื่อง เช่น ข้อความตอนใดเป็นการเน้นการเล่าเรื่องก็ใช้บรรยายโวหาร ข้อความตอนใดเป็นการสั่งสอนชี้แจงก็ใช้เทศนาโวหาร หรือตอนใดต้องการให้เห็นภาพชัดเจนก็ใช้พรรณนาโวหาร เป็นต้น ซึ่งโวหารที่พบในเรื่องฟ้าสีทองส่วนใหญ่เป็นโวหารประเภทบรรยาย และมีโวหารประเภทอื่นบ้างเล็กน้อย ดังรายละเอียดต่อไปนี้

**บรรยายโวหาร**

บรรยายโวหาร คือโวหารเล่าเรื่องซึ่งเป็นการกล่าวถึงเหตุการณ์ที่ต่อเนื่องกัน โดยชี้ให้เห็นสถานที่เกิดเหตุการณ์ สาเหตุที่ก่อให้เกิดเหตุการณ์ สภาพแวดล้อม บุคคลที่เกี่ยวข้อง ตลอดจนผลที่เกิดจากเหตุการณ์นั้น เนื้อเรื่องที่บรรยายอาจเป็นเรื่องสมมุติหรือเรื่องจริงก็ได้ ในเรื่องฟ้าสีทองโดยส่วนใหญ่แล้วเป็นการใช้โวหารประเภทนี้

 **ตัวอย่าง บรรยายโวหาร**

 **ผมกับปลายจึงลืมตาดูโลกในวันเกิดรัฐประหารที่พลิกโฉมการเมืองของประเทศโดยสิ้นเชิง**

 **นั่นน่าจะเป็นลางบอกเหตุว่า การเมืองจะเกี่ยวพันกับชีวิตเราสองคน แม้ว่าจะเกี่ยวข้องกับผมน้อยกว่าปลาย**

**(ฟ้าสีทอง : ๑๖)**

จากข้อความข้างต้น เป็นเหตุการณ์ตอนที่ปลายกับท้ายลืมตาดูโลกในวันเกิดรัฐประหาร วันที่๑๖ กันยายน โดยปลายคลอดก่อนตอนที่การเมืองถึงจุดเดือด ท้ายคลอดเมื่อการยึดอำนาจสิ้นสุดแล้ว เพราะการยึดอำนาจในครั้งนั้นเกิดขึ้นและจบลงภายในสามชั่วโมง จากเหตุการณ์ดังกล่าวจึงเป็นลางบอกว่าการเมืองน่าจะมีส่วนเกี่ยวข้องกับปลายมากกว่าท้าย

**พรรณนาโวหาร**

 พรรณนาโวหาร คือ โวหารที่ใช้กล่าวถึงเรื่องราว สถานที่ บุคคล สิ่งของ หรืออารมณ์อย่างละเอียดและอาจแทรกความรู้สึกของผู้เขียนเพื่อให้ผู้อ่านเกิดจินตภาพ หรือเกิดอารมณ์คล้อยตาม

 **ตัวอย่าง พรรณนาโวหาร**

 **อากาศอุ่นขึ้นตามลำดับ ฝนตกฉ่ำชื่นจนทั่ว ผมได้เห็นดอกบัตเตอร์คัพพราวพื้นหญ้า ดอกเชอรี่สะพรั่งเต็มต้น ธรรมชาติสีเขียวฟื้นตื่นกลับมา ช่างตื่นตาตื่นใจจริงๆ**

 **ผมสำรวจและเที่ยวชมดินแดนสกอตแลนด์ไกลออกไปทุกที เริ่มต้นจากการเช่ารถจักรยานขี่ไปชมปราสาทในเมืองและออกไปชมตามริมชายฝั่งถึงเซนต์แอนดรูว์ สุดท้ายผมก็โบกรถไปถึงอาวีวีมอร์และชมทะเลสาบล็อกเนสแสนนิ่งสงบกับตา ผมบันทึกทุกอย่างไว้เป็นภาพสเกตช์และพอใจกับผลงานตัวเอง**

**(ฟ้าสีทอง : ๑๖๙)**

จากบทความข้างต้น เป็นเหตุการณ์ตอนที่ท้ายไปหาปลายที่เยอรมนีและได้ไปเที่ยวชมดินแดนสกอตแลนด์ ที่มีความสวยงามทั้งปราสาท และธรรมชาติในเมืองและนอกเมือง แล้วจดบันทึกไว้

**เทศนาโวหาร**

 เทศนาโวหาร คือ โวหารที่กล่าวชักจูงผู้อื่นให้มีความเห็นคล้อยตามให้เชื่อถือและให้

ปฏิบัติตาม การเขียนโวหารนี้ต้องอาศัยเหตุผล มีหลักฐานอ้างอิง ตลอดจนหยิบยกคติธรรม และสัจธรรมเป็นอุทาหรณ์ มักใช้อธิบายหลักธรรม โวหาร คำแนะนำสั่งสอนและคำชี้แจงเหตุผลต่าง ๆ

 **ตัวอย่าง เทศนาโวหาร**

 **เราเรียกร้องให้รัฐบาลแก้ไข้ปัญหาคอร์รัปชั่น ถ้าทำไมไม่ก็ต้องลาออกหรือยุบสภา เราแสดงทีท่าชัดเจนว่าการปฏิวัติไม่ใช่ทางแก้ปัญหา เราเสนอด้วยว่าให้เอาผิดนักธุรกิจที่ติดสินบนหรือได้ประโยชน์จากนักการเมือง เราไม่เห็นด้วยกับการกระจายอำนาจบริหารท้องถิ่นในเวลาที่ยังไม่พร้อม เราต่อสู้สร้างความเข้าใจเพื่อลดปัญหาภัยยาเสพติด เราย้ำเรื่องกฎหมายต้องศักดิ์สิทธิ์ ไม่มีใครอยู่เหนือกฎหมาย รวมทั้งตำรวจ**

**(ฟ้าสีทอง : ๒๐๖)**

 **สร้างความเข้าใจให้ชัดเจนว่าทุกฝ่ายมีหน้าที่ของตัวเองที่ต้องทำอย่างบริสุทธิ์ใจ รัฐบาลต้องเป็นรัฐบาลตามที่ประชาชนไว้วางใจ ทหารต้องเข้าใจว่าการยึดอำนาจทำปฏิวัติไม่ใช่คำตอบ ภาคประชาชนต้องแข็งแกร่ง ยืนหยัดในระบอบประชาธิปไตย**

**(ฟ้าสีทอง : ๒๐๗)**

จากบทความข้างต้นเป็นเหตุการณ์ตอนที่ปลายออกไปพบพรรคสาขาที่จังหวัด ขึ้นเวทีสร้างความเข้าใจเรื่องสถานการณ์บ้านเมืองที่เกิดขึ้น เพื่อให้ประชาชนตระหนักถึงปัญหาการคอร์รัปชัน และระบอบเผด็จการทหารในขณะนั้น

**การใช้ภาพพจน์**

 ภาพพจน์ (Figure of speech) คือถ้อยคำที่ทำให้เกิดภาพในใจ โดยใช้กลวิธีหรือชั้นเชิงในการเรียบเรียงถ้อยคำให้มีพลังที่จะสัมผัสอารมณ์ของผู้อ่านจนเกิดความประทับใจ เกิดความเข้าใจลึกซึ้งและเกิดอารมณ์สะเทือนใจมากกว่าถ้อยคำที่กล่าวอย่างตรงไปตรงมา ในเรื่องฟ้าสีทองมีการใช้ภาพพจน์โวหาร ดังรายละเอียดดังต่อไปนี้

**อุปลักษณ์ (Metaphor)**

 อุปลักษณ์ คือการเปรียบเทียบด้วยการกล่าว่าสิ่งหนึ่งเป็นอีกสิ่งหนึ่งโดยใช้คำแสดงการเปรียบเทียบว่า เป็น หรือ คือ

**ตัวอย่าง** อุปลักษณ์

 **ผมขอร้องไห้ทุกคนทำตามการตัดสินใจของผมและผมฝากฝังไว้สองเรื่อง**

 **เรื่องแรก ก้อยจะต้องเป็นคนไปส่งข่าวดุสิตาด้วยตัวเอง**

 **เรื่องที่สอง เรื่องนี้รู้กันเพียงสี่คนคือ ผม ชาตรี ก้อย และพิชญา**

 **ปลายต้องไม่รู้เรื่องนี้ เขาจะรู้แค่ว่าผมรู้ข่าวว่าเขาถูกยิง ผมรีบเดินทางมาและประสบอุบัติเหตุเสียชีวิต พ่อก็จะรู้เพียงเท่านี้เหมือนกัน**

 **เวลาคือศัตรูตัวฉกาจและมัจจุราชมารอรับปลายแล้วหากชาตรีไม่รีบลงมือ**

 จากเหตุการณ์การตอนที่ท้ายกำลังจะผ่าตัดเปลี่ยนหัวใจกับปลายเพราะอยากให้ปลายมีชีวิตอยู่ต่อเพื่อทำตามความฝันที่อยากจะให้ประเทศชาติเป็นประชาธิปไตยอันชอบธรรม ข้อความข้างต้นเปรียบว่าเวลาเป็นดังศัตรูที่จะมาทำร้ายปลายให้เสียชีวิตหากไม่รีบผ่าตัดเปลี่ยนหัวใจกับท้าย

**(ฟ้าสีทอง : ๒๑๔)**

**อุปมา (Simile)**

 อุปมา (Simile) คือ การเปรียบเทียบสิ่งหนึ่งกับอีกสิ่งหนึ่งที่โดยธรรมชาติแล้วมีสภาพที่แตกต่างกัน แต่มีลักษณะเด่นร่วมกันและใช้คำที่มีความหมายว่า เหมือนหรือคล้าย เป็นคำแสดงการเปรียบเทียบเพื่อเน้นให้เห็นจริงว่า เหมือนอย่างไร ในลักษณะใด มักใช้คำแสดงการเปรียบ ดัง ดั่ง ประดุจ ดุจ ราว เพียง คล้าย เหมือน เช่น เฉกเช่น ละม้าย คล้าย

**ตัวอย่าง อุปมา**

 **ปลายหัวเสียหัวเสียแม้จะมีการเลือกตั้ง แต่ก็ได้นายกรัฐมนตรีคนเดิม**

 **“พายเรือในอ่าง เมื่อไหร่จะถึงฝั่ง” ปลายตั้งคำถาม**

**(ฟ้าสีทอง : ๑๗๐)**

พายเรือในอ่าง หมายถึง คิด ทำ หรือพูดวกวน กลับไปกลับมา แต่ในบริบทของข้อความข้างต้น หมายถึง เมื่อได้นายกรัฐมนตรีคนเดิม สถานการณ์บ้านเมืองก็จะเป็นแบบเดิมๆ ไม่ก้าวไปข้างหน้าสักที เหมือนพายเรือในอ่างวนกลับไปกลับมาไปไม่ถึงสักที

**การเลียนเสียงธรรมชาติ หรือสัทพจน์ (Onomatopoeia)**

 การเลียนเสียงธรรมชาติ หรือสัทพจน์ (Onomatopoeia) คือ การใช้คำเลียนเสียงธรรมชาติ เช่น เสียงดนตรี เสียงร้องของสัตว์ หรือเลียนเสียงกิริยาอาการต่าง ๆ ของคน เช่นคำว่า จ๊อก ๆ ปัง โครม เอี๊ยด จิ๊บ ๆ ก๊อก ๆ เปรี้ยง เป็นต้น

 **ตัวอย่าง สัทพจน์**

 **แล้วผมก็ต้องอ้าปากหวอเทื่อครูศักดาว์ลีลา ‘เฌล เฮ้าส์ ร็อก’ พร้อมตบท้ายด้วยการลากแขนให้ผมออกลีลาตามแบบครู**

**“ผูกคอสักหน่อย เอ้า” ครูยื่นผ้าสีชมพูจ๋อยมาให้ แล้วทำท่าผูกให้ดู ผมทำตามอย่างว่าง่าย**

**“ทรงผมนักเรียนหมดหวังนะ ยกล้อไม่ได้ ต้องนี่”**

 **แล้วครูก็ควักครีมแต่งทรงผมป้ายหมับเข้าให้ ล้วงหวีอันเบ้อเริ่มออกจากกระเป๋าหลัง ปาดๆ ให้ผมเสยขึ้นเป็นทรงยกล้อ ทีนี้ก็จัดท่ายืนกางขา รอจังหวะดนตรีที่ครูพยักหน้าให้ผมวางเข็มลงบนแผ่นเสียง ตึ่งตึง ตึ่งตึง ตึ่งตึง**

**(ฟ้าสีทอง : ๑๐๑)**

 จากเหตุการณ์ที่ตอนที่ครูศักดาชวนให้ท้าย เต้น ‘เฌล เฮ้าส์ ร็อก’ ด้วย จะเห็นว่าปรากฏ การใช้ภาพพจน์ สัทพจน์ ตอนที่ท้ายเปิดเสียง ซึ่งเสียงดัง ตึ่งตึง ตึ่งตึง ตึ่งตึง เป็นการเลียนแบบเสียงดนตรี

**อติพจน์ หรืออธิพจน์ (Hyperbole)**

 อติพจน์ หรืออธิพจน์ (Hyperbole) คือการกล่าวเกินจริง เป็นความรู้สึกหรือความคิดของผู้กล่าวที่ต้องการย้ำความหมายให้ผู้ฟังรู้สึกว่าหนักแน่นจริงจัง ทั้งผู้กล่าวและผู้ฟังก็เข้าใจว่ามิใช่เป็นการกล่าวเท็จ

 **ตัวอย่าง อติพจน์**

 **ผมนอนก่ายหน้าผากคิดหาช่องทางทำความรู้จักกับขวัญชนกครับ ผมไปสืบความจนได้ชื่อของสาวน้อยหน้าใสคนนั้นจนได้ แค่ฟังชื่อก็ใจฝ่อลงไปอีกเธอคงเป็นที่รักของผู้เป็นบิดา งานนี้ผมคงต้องกินดีหมีหัวใจเสือล้วงไข่จงอาง**

**(ฟ้าสีทอง : ๙๕)**

จากข้อความข้างต้น เป็นเหตุการณ์หลังจากที่ท้ายพบกับขวัญชนกที่หน้าห้องพละ แล้วหลงรัก จึงสืบหาชื่อจนทราบ แต่เมื่อทราบชื่อทำให้หัวใจฝ่อสิ้นหวัง เพราะดูจากชื่อ ขวัญชนก คงจะเป็นที่รักของผู้เป็นบิดามาก คำว่า ประโยคที่ว่า “แค่ได้ฟังชื่อก็ใจฝ่อ”เป็นประโยคที่กล่าวเกินจริง เพราะในความเป็นจริงแล้ว แค่ได้รู้จักชื่อไม่สามารถทำให้ใจฝ่อได้ แต่ในข้อความดังกล่าวใช้เพื่อทำให้ผู้ฟังเห็นว่าการที่ท้ายจะได้สมหวังกับขวัญชนกเป็นเรื่องยากเพราะผู้เป็นบิดาหวงแหน ใจฝ่อลงไปอีก ก็เหมือนกับความหวังของท้ายลดลงไปนั้นเอง

**บุคลาธิษฐาน หรือบุคคลวัต (Personification)**

บุคลาธิษฐาน หรือ บุคคลวัต (Personification) คือการสมมุติให้สิ่งที่ไม่มีชีวิต ไม่มีความคิด สิ่งที่เป็นนามธรรม หรือสัตว์ให้มีสติปัญญา อารมณ์หรือกิริยาอาการของมนุษย์**อากาศ**

**ตัวอย่าง บุคลาธิษฐาน**

 **อุ่นขึ้นตามลำดับ ฝนตกฉ่ำชื่นจนทั่ว ผมได้เห็นดอกบัตเตอร์คัพพราวพื้นหญ้า ดอกเชอรี่สะพรั่งเต็มต้น ธรรมชาติสีเขียวฟื้นตื่นกลับมา ช่างตื่นตาตื่นใจจริงๆ**

 **จากข้อความข้างต้น “ธรรมชาติสีเขียวฟื้นตื่นกลับมา” เป็นการกล่าวถึงธรรมฃาติให้มีอากัปกริยาเหมือนมนุษย์ คือ การตื่นฟื้นขึ้นมา**

**บทที่ ๔**

**วิเคราะห์คุณค่าของนวนิยาย**

**เรื่องฟ้าสีทอง**

นวนิยายเรื่องฟ้าสีทองให้คุณค่าต่อผู้อ่านหลายด้านดังรายละเอียดต่อไปนี้

1. คุณค่าด้านส่งเสริมคุณธรรมจริยธรรม

ในด้านคุณธรรมจริยธรรมในเรื่องฟ้าสีทองปรากฏให้ในหลายตอน ดังนี้

 ๑.๑ ด้านความซื่อตรง เหตุการณ์ที่แสดงให้เห็นคุณธรรมด้านนี้อย่างเด่นชัดคือ เหตุการณ์ที่พ่อของปลายและท้าย พาลูกเมียหนีโดยให้ท้ายกับแม่ลงไปอยู่ใต้ พ่อกับปลายขึ้นเหนือ เพื่อหลบหนีการถูกไล่ล่าจากผู้มีอิทธิพล เนื่องจากพ่อเป็นเจ้าหน้าที่กรมสรรพากร แล้วไม่ยอมทุจริตตามที่เจ้านายสั่ง จึงต้องหลบหนีเพื่อเอาชีวิตรอด คุณธรรมด้านนี้เป็นด้านหนึ่งที่ทุกวันนี้ประเทศชาติต้องการเป็นอย่างมากเพราะปัจจุบันการคอร์รัปชั่นเกลื่อนกลาดหากปลูกฝังคุณธรรมด้านความซื่อตรงให้กับเด็กและเยาวชน ประเทศชาติจะเจริญก้างหน้าปราศจากการโกงกิน

 ๑.๒ ด้านการทำความดีและความเสียสละ เหตุการณ์ที่แสดงให้เห็นคุณธรรมด้านนี้ได้อย่างชัดเจนจะเห็นได้จากการเสียสละอันยิ่งใหญ่ของตัวละครสองตัวละคร คือปลายกับท้าย ปลายเสียสละชีวิตทั้งหมดให้กับประเทศชาติ ลงเล่นการเมืองเพราะอยากเป็นส่วนหนึ่งที่ช่วยให้ประเทศมีประชาธิปไตยอันชอบธรรม ปราศจากการปฏิวัติ การคอร์รัปชัน

 ท้ายถึงแม้ไม่ได้เสียสละให้กับประเทศชาติเท่ากับปลายแต่การเสียสละของท้ายถือว่าเป็นการเสียสละที่ยิ่งใหญ่ และยากยิ่งที่ทุกคนจะทำได้ คือการเสียสละหัวใจของตนให้กับคนที่รัก นั่นก็คือปลาย เพื่อให้ปลายได้มีชีวิตอยู่ต่อและได้ทำตามอุดมการณ์ที่ปลายมีมาตลอดชีวิตที่อยากพัฒนาประเทศให้เจริญรุดหน้าตามครรลองประชาธิปไตย

1. คุณค่าด้านประวัติศาสตร์

 คุณค่าด้านประวัติศาสตร์ในเรื่องฟ้าสีทองเด่นชัดมาด เพราะเป็นเรื่องราวทางประวัติศาสตร์การเมืองไทยในยุค ๒๕๐๐-๒๕๓๓ ซึ่งทำให้ผู้อ่านได้ทราบเหตุการณ์ทางการเมืองหลายเหตุการณ์ และเด่นชัดมากคือ เหตุการณ์รัฐประหาร ๑๖ กันยายน ๒๕๐๐ เหตุการณ์นักศึกษารมคำแหงประท้วงเรียกร้องความยุติธรรมจากอธิการบดี เหตุการณ์นองเลือด ๑๔ ตุลาคม ๒๕๑๖ และ ๖ ตุลาคม ๒๕๑๙

1. คุณค่าด้านความรัก

 คุณค่าด้านความรักให้เรื่องฟ้าสีทองปรากฏคุณค่าด้านความรักหลายรูปแบบ

 ๓.๑ ความรักของแม่ที่มีต่อลูก เหตุการณ์ที่แสดงให้เห็นคุณค่าด้านนี้ที่ชัดเจนคือเหตุการณ์ที่แม่พาปลายไปอยู่ที่เยอรมันทั้งที่ตนป่วยหนัก รู้ว่าตัวเองใกล้ตายและอยากอยู่พร้อมหน้าพร้อมตากับความครัว แต่ก็จำเป็นต้องทำเพราะความรักและเป็นห่วงลูก กลัวว่าปลายจะต้องเอาชีวิตมาทิ้งในเหตุการณ์นองเลือดในวันที่ ๖ ตุลาคม

 ๓.๒ ความรักระหว่างพี่น้อง ความรักความผูกพันระหว่างปลายกับท้ายปรากฏให้เห็นตลอดทั้งเรื่องเช่นเหตุการณ์ตอนที่พ่อพาครอบครัวหนีและจับปลายและทายแยกกัน แต่ทั้งสองไม่ยอมปลายกระโดดลงจากรถวิ่งมาหาท้ายที่ยืนรออยู่ข้างล่าง เหตุการณ์ตอนเกิดการชุมนุมที่สนามหลวง ตอนนี้ท้ายไปเที่ยวสนุกสนานที่บ้านเพื่อน เมื่อทราบว่ามีเหตุการณ์ชุมนุมก็รู้ว่าปลายต้องไปที่นั่น จึงรีบออกตามหาปลายทันทีเพราะเป็นห่วงว่าปลายจะได้รับอันตราย และเหตุการณ์ที่แสดงให้เห็นความรักในด้านนี้เด่นชัดที่สุดคือ ตอนท้ายให้หมอชาตรีผ่าตัดเอาหัวใจของท้ายเปลี่ยนให้กับปลายเพื่อให้ปลายได้มีชีวิตอยู่ต่อไป ซึ่งเป็นความรักที่ยิ่งใหญ่มากของคู่ฝาแฝด

๓.๓ ความรักระหว่างหนุ่มสาว เหตุการณ์ที่ปรากฏให้เห็นคุณค่าด้านนี้คือ เหตุการณ์ความรักของท้ายกับดุสิตา เพราะถึงแม้ว่าดุสิตาจะพิการ คือสูญเสียการได้ยิน แต่ท้ายก็รักดุสิตาด้วยใจจริง เป็นความรักที่จริงใจซึ่งไม่ได้มองที่รูปกายภายนอกแต่รักในสิ่งที่เขาเป็นและจิตใจที่ดีงามของเขา

๓.๔ ความรักประเทศชาติ

 คุณธรรมด้านนี้ปรากฏตลอดทั้งเรื่องเพราะเป็นแนวคิดหลักที่ผู้เขียนต้องการสื่อถึงผู้อ่าน จะเห็นความรักในด้านนี้ปรากฏเด่นชัดในตัวของปลายคือผู้เขียนสร้างปลายขึ้นเพื่อเป็นตัวแทนของคนที่รักประเทศชาติยิ่งกว่าชีวิต ปลายจึงมีอุดมการณ์เด่นชัดที่จะพัฒนาประเทศชาติให้เจริญรุดหน้าตามครรลองประชาธิปไตย

1. คุณค่าด้านการดำเนินชีวิต

 การใช้ชีวิตอย่างมีความหมายคือ การได้ทำประโยชน์ให้กับประเทศชาติและส่วนรวม อย่าปล่อยให้ชีวิตเคลื่อนไปอย่างไร้จุดหมายปลายทาง เรื่องฟ้าสีทองให้คุณค่าด้านการดำเนินชีวิตได้เป็นอย่างดี จะเห็นได้จากตัวละเอก ปลาย ที่ดำเนินชีวิตในแต่ละวันอย่างมีจุดหมาย ที่จะทำคุณประโยชน์ให้แก่คนส่วนมากและชาติบ้านเมือง

**บทที่ ๕**

**สรุป**

**สรุป**

 องค์ประกอบของเรื่องฟ้ามีองค์ประกอบที่ครบถ้วน สมบูรณ์ ทั้งโครงเรื่อง ตัวละคร แนวคิด บทสนทนา ฉากและบรรยายกาศ มีเนื้อหาที่น่าสนใจ ผู้เขียนเกิดแรงบันดาลใจจาก น้องชาย คือ อภิสิทธิ์ เวชชาชีวะ จึงได้เขียนเรื่องนี้ขึ้นผ่านตัวละครฝาแฝด ท้ายและปลาย เขียนขึ้นด้วยจินตนาการของผู้แต่งแทรกกับเหตุการณ์ทางการเมืองในยุค ๒๕๐๐ที่เกิดขึ้นจริง

เขียนขึ้นด้วยความเชื่อในวันพรุ่งนี้ที่ดีกว่า เชื่อว่าศรัทธาในความดีงามยังคงอยู่ และแม้ในวันที่ฟ้ามัวหม่น แสงทองแห่งความหวังก็จะยังคงอยู่และส่องทางให้เสมอ

 สำหรับกลวิธีในการแต่ง ประกอบด้วยกลวิธีการตั้งชื่อเรื่องคือตั้งชื่อเรื่อง ฟ้าสีทอง ตามความหวังของตัวละครที่หวังอยากจะให้ประเทศชาติเจริญก้าวหน้าตามครรลองประชาธิปไตย ซึ่งแสงสีทองก็เปรียบเหมือนแสงสว่างของความหวัง

ส่วนกลวิธีการใช้ภาษาจะพบโวหารกับใช้ภาษาอยู่ ๓ ชนิด คือบรรยายโวหาร พรรณนาโวหาร และเทศนาโวหาร ซึ่งโวหารที่พบมาที่สุดคือบรรยายโวหาร ภาพพจน์ในเรื่องฟ้าสีทองประกอบด้วย อุปลักษณ์ ในเรื่องเปรียบ เวลาเหมือนกับศัตรูที่จะพรากชีวิตของปลายไป

อุปมา ในเรื่องเปรียบเทียบการพายเรือในอ่างเหมือนกับ การเลือกตั้งแล้วได้นายกรัฐมนตรีคนเดิม สถานการณ์บ้านเมืองก็จะเป็นแบบเดิมๆ ไม่ก้าวไปข้างหน้าสักที เหมือนพายเรือในอ่างวนกลับไปกลับมาไปไม่ถึงสักที อติพจน์ ในเรื่อง กล่าวถึงหัวใจฝ่อแค่ได้ยินชื่อขวัญชนก

สัทพจน์ ในเรื่อง ปรากฏสัทพจน์คือกล่าวเลียนแบบเสียงดนตรีดัง ตึ่งตึง ตึ่งตึง และปรากฏบุคลาธิษฐาน คือการกล่าวถึงการตื่นของธรรมชาติ

 นวนิยายเรื่องนี้เป็นนวนิยายที่เหมาะสมทั้งกับผู้ใหญ่ และเยาวชน เพราะนอกจากจะเป็นเครื่องประเทืองอารมณ์ ยังให้คุณค่าไว้หลายด้านคุณค่าด้านส่งเสริมคุณธรรมจริยธรรม คุณค่าด้านประวัติศาสตร์ คุณค่าด้านความรัก ซึ่งมีความรักหลายรูปแบบ ทั้งความรักของพ่อแม่ที่มีต่อลูก ความรักระหว่างพี่น้อง ความรักระหว่างหนุ่มสาว และความรักต่อประเทศชาติ อีกทั้งยังให้คุณค่าในการดำเนินชีวิต ว่าการใช้ชีวิตอย่างมีความหมายคือ การได้ทำประโยชน์ให้กับประเทศชาติและส่วนรวม อย่าปล่อยให้ชีวิตเคลื่อนไปอย่างไร้จุดหมายปลายทาง

**ข้อเสนอแนะ**

 หนังสือเป็นสิ่งที่สำคัญยิ่งต่อมนุษย์ การอ่านเป็นทักษะที่มีความสำคัญและจําเป็นอย่างยิ่งต่อการดําเนินชีวิตของคนในปัจจุบัน เพราะเป็นสิ่งสำคัญต่อการประเทืองปัญญาของมนุษย์ ช่วยเปิดโลกทัศน์ทางความคิด การอ่านจะช่วยส่งเสริมให้คนแสวงหาข้อมูลเพื่อเพิ่มพูนความรู้ และพัฒนา สติปัญญาอย่างต่อเนื่อง

 ฉะนั้นในเมื่อการอ่านมีความสำคัญเยาวชนที่เป็นกำลังสำคัญในการพัฒนาประเทศ จึงจำเป็นที่จะต้องอ่านหนังสือให้มากๆ เพราะอ่านมากก็ยิ่งทำให้เกิดปัญญามากและควรที่จะอ่านหนังสือหลากหลายแนว เพื่อเปิดโลกทางความคิดให้กว้างขึ้น และมีปัญญาให้ทุกๆด้านอย่างกว้างขว้าง ทำให้สามารถดำรงชีวิตอยู่ได้ในทุกๆสังคมที่เกิดขึ้นและเปลี่ยนแปลงอยู่ตลอดเวลา

**บรรณานุกรม**

งามพรรณ เวชชาชีวะ. (๒๕๕๖). **ฟ้าสีทอง**. กรุงเทพฯ: บริษัท โพสต์ พับชิ่ง จำกัด.

ดวงมน จิตร์จำนง. (๒๕๕๖). วรรณคดีวิจารณ์. กรุงเทพฯ: ประพันธ์สาส์น.

สาขาวิชาภาษาไทย คณะมนุษย์ศาสตร์และสังคมศาสตร์ มหาวิทยาลัยราชภัฏบุรีรัมย์. (๒๕๕๘). **ภาษาไทยเพื่อการสื่อสาร** (พิมพ์ครั้งที่ ๓). กรุงเทพฯ: บริษัท พี. เอส. เพรส จำกัด

สายทิพย์ นุกูลกิจ. (๒๕๓๗). วรรณกรรมไทยปัจจุบัน (พิมพ์ครั้ง ๒). กรุงเทพฯ: บริษัทเอสอาร์พริ้นติ้งแมสโปรดัคส์จำกัด.

อิงอร สุพันธุ์วณิช. (๒๕๔๗). วรรณกรรมวิจารณ์ (พิมพ์ครั้งที่ ๑). กรุงเทพฯ: บริษัท แอคทีฟ พริ้น จำกัด.

**คำนำ**

 การวิเคราะห์นวนิยายเรื่องฟ้าสีทอง นี้เป็นส่วนหนึ่งในรายวิชา ๑๕๔๒๒๐๗ การอ่านวรรณกรรมเยาวชน ของนักศึกษาสาขาวิชาภาษาไทย ซึ่งทักษะการอ่านนั้นมีความจำเป็นอย่างยิ่งของนักศึกษาวิชาภาษาไทย เนื้อหาในเอกสารเล่มนี้ผู้จัดทำรวบรวมและจัดทำขึ้นเพื่อศึกษาองค์ประกอบ แนวคิด และคุณค่าของนวนิยาย เรื่องฟ้าสีทอง และเพื่อให้ผู้ที่สนใจการอ่านวรรณกรรมเยาวชนได้รู้ถึงของการอ่านหนังสือและทราบคุณค่าของการอ่านนวนิยาย เรื่องฟ้าสีทอง

 ผู้จัดทำหวังว่านวนิยายเรื่องนี้จะเป็นนวนิยายอีกเรื่องหนึ่งที่จะทำให้ผู้อ่านสนใจนวนิยายแนวประวัติศาสตร์การเมืองมากยิ่งขึ้น

ลลิตตา สียางนอก

**สารบัญ**

**หน้า**

คำนำ (ก)

สารบัญ (ข)

บทที่ ๑ บทนำ ๑

บทที่ ๒ วิเคราะห์องค์ประกอบของนวนิยายเรื่องฟ้าสีทอง ๔

บทที่ ๓ วิเคราะห์กลวิธีการแต่ง ๑๒

บทที่ ๔ วิเคราะห์คุณค่าของนวนิยายเรื่องฟ้าสีทอง ๑๘

บทที่ ๕ สรุป ๒๑